DÉL-ALFÖLDI HARMONIKABARÁTOK EGYESÜLETE

Beszámoló
a Dél-alföldi Harmonikabarátok Egyesületének 2025. évi tevékenységéről

2025-ben ismét jó reményekkel és tervekkel teli évet kezdtünk. 

Szakmai szervezések, rendezvények, események


Elnökségi ülést – jegyzőkönyvezve – 5 alkalommal tartottunk, ezen kívül többször volt ad-hoc jelleggel történő megbeszélés az aktuális teendőkkel kapcsolatban, melyek határozathozatalt nem igényeltek.

Közgyűlést 1 alkalommal hívtunk össze, márciusban, melyen elfogadtuk a 2024. évi beszámolót és a 2025. évi munkatervet.

Munkatervünknek megfelelően a hó eleji harmonikás klubdélutánokat 9 alkalommal tartottuk meg a Senior Centerben, szokás szerint szóló harmonikások játékával, névnaposok köszöntésével, örömzenéléssel. Közben aktuális beszámoló, program-ismertetések hangoztak el, és tagdíjfizetés is történt.  1 alkalommal Sziksóstón Szűcs Lászlónál, kihelyezett klubnapon találkoztunk, ahol vendégül láttuk kedves hajósi gombos harmonikás barátainkat is. A 10 rendezvényen összesen 537 klubtagunk vett részt, 53,7 fős átlaglétszámmal, mely 63 %-os látogatottságot jelent. Ez az utóbbi évek legjobb részvételi aránya.

Harmonika-zenekarunk rendszeresen megtartotta a heti próbákat a Senior Centerben, semmilyen probléma, fennakadás nem volt. A zenekar létszáma 1 fővel gyarapodott, 16 főre, de  1 zenészünk – Bicskei Marianna – munkavállalás céljából családjával egy időre külföldre költözött, és még nem tértek vissza. Szándékában áll visszajönni, reméljük és várjuk. A szorgalmas és rendszeres próbák eredményeképpen a színpadképes zeneművek folyamatosan gyarapodnak, 2022-ben 6, 2023-ban 9,  2024-ben 12, 2025-ben 15 zeneszámot játszanak zenészeink igen jó minőségben, minden alkalommal szép sikerrel.

Tájékoztatásul néhány statisztikai adat: 

Harmonikásaink külső (Szegeden kívüli) fellépése 7, ebből a zenekar 2-szer (Albertirsa, Algyő) a szóló és egyéb formációk (énekessel együtt) 5-ször álltak színpadra (Albertirsa, Kiskunmajsa, Lábatlan, Hajós, Algyő).

Zenészeink Szegeden 10 alkalommal szerepeltek, a zenekar 5-ször (Harmonika parádé, Nemzetiségek Háza, Dugonics tér, Harmonikafesztivál, Kisszínház), az egyéb formációk 5-ször (Agóra 2x, Anyák napja a Senior Centerben, Civil utca 2x) szórakoztatták a közönséget, továbbá – egyáltalán nem elhanyagolható módon – saját klubnapjainkon illetve közösségi rendezvényeinken játszottak, igazi örömzenével szórakoztatva tagjainkat.

Összesítve:
Harmonikazenekar fellépései összesen 2025. évben:	  7
Egyéb formáció fellépése összesen az évben:		10
Minden formáció összesen:				17

Bevételes fellépéseink száma összesen 4 alkalom.
Összes fellépési bevételünk: 653.000.- Ft (Kiemelkedő Algyő és a Harmonikafesztivál)

Külön kiemelésre és említésre érdemes az idei XIV. Dél-alföldi Harmonikafesztivál, melyet – az előző évekhez hasonlóan – a Senior Centerrel és az IH Rendezvényközponttal közös, hármas szervezésben rendeztünk meg. A helyszín, az IH Rendezvényközpont termei és a  gyönyörűen díszített színpad megnyerte a vendégfellépők, művészek és a közönség tetszését. A zenészek ismét tudásuk legjavát nyújtották, így rendezvényünknek nagy sikere volt, köszönet érte a szervezőknek, a fellépőknek és segítőknek egyaránt!

Egyesületünk nevében megköszönjük a zenekari tagok szorgalmát, munkáját, külön kiemelt köszönet jár művészeti vezetőnknek, Dr. Bálint Csillának, kitartó, áldozatos munkájáért.

A zenekar tagjai mellett elismerés és köszönet jár szóló harmonikásainknak és énekeseinknek, valamint bűvészünknek is! Bevételszerző tevékenységünkben is jelentős szerepet játszottak és a klubnapokon is hozzájárulnak a  kitűnő hangulathoz és a kulturált szórakozás kialakításához!
Hálával tartozunk zenészeink családtagjainak is, hiszen az ő segítségük és megértésük nélkül nem működhetne ilyen sikeresen a zenész és énekes „csapat”!

Az év folyamán 3 – hagyományos -   közösségi összejövetelt rendeztünk

Dátum				Helyszín				Résztvevők száma
Május 09. 		Senior Center - Tavaszi harmonikaparádé		130
Szeptember 06.	Fokoláré Ház – Halfesztivál				  54
December 13.	Senior Center – évzáró rendezvény			  72
	Közösségi rendezvényen összesen:  		256 fő


Autóbuszos utazások az év folyamán – összesen 2 alkalommal

Február 02. -	Részvétel Albertirsán a Tabányi Mihály emlékműsoron, mely egyben a „Magyar Harmonikások Napja”. Fellépett az egyesület harmonika-zenekara és  szólóban Tóth Márton András is.
	Résztvevő: 29 fő egyesületi tag

Május 10. -	Lábatlanba utaztak egyesületünk tagjai, ahol részt vettünk a „Lábatlani nyitott pincék” rendezvényen, harmonika – duónk (Bakos József, Kovács József) szereplésével egybekötve.
	Résztvevő: 26 fő egyesületi tag 


Részvétel egyéb rendezvényeken:

Március 11. -	Nőnap az IH-ban 15 fő
Április 26. -	Szeged, Partfürdőn „Tavaszi forgatag” - a Senior Center rendezvénye. Egyesületünkből résztvevő: 3 fő
Május 01. -	Majális az Erzsébet ligetben – 12 fő
Május 05. -	Anyák napi ünnepség a Senior Centerben – 3 fő
Július 18-19-20.	Városházi esték sorozat
Július 11. - 		DÓM  téren évad nyitó koncert – 10 fő 
Augusztus 23. - 	Fúvószenekari koncert a Klauzál téren – 4 fő
Október 01. -		Idősek Világnapja az IH-ban – 16 fő
December 10. -	Fenyőünnep a Senior Centerben – 2 fő
December 18. -	Karácsonyi Gála az IH-ban – 15 fő

Ezeken kívül múzeumlátogatás, városháza látogatás – ezeken is voltak résztvevők egyesületünkből.

Taglétszámunk az év folyamán némi mozgást mutatott, kilépések és belépések egyaránt történtek. Az évet 87 fővel nyitottuk és 86 fős taglétszámmal zárjuk. Ezen felül 6 fő tiszteletbeli taggal is büszkélkedhetünk.

Elismerések:

Az Idősek Világnapja alkalmából Bakos József, egyesületünk Elnöke, október elsején az IH-ban ünnepélyes keretek között kapta meg Szeged Város  „Seniorok kiválósága” című elismerését!   

Gazdasági, pénzügyi események

2025-ben 3 alkalommal pályáztunk az önkormányzat különböző támogatási kereteiből pénzeszközökre, és mindhárom alkalommal nyertünk is. 

Az Idősügyi Támogatási Keretből a szegedi harmonikafesztivál költségeire (580 eFt) nyertünk pályázati pénzeket év közben, ősszel szakmai célú utazási költségre pályáztunk (350 eFt) és nyertünk (felhasználás 2026-ban lesz), a harmadik pályázati forrást a Kulturális Támogatási Keretből nyertük, hangtechnikai berendezés beszerzésére (100 eFt, felhasználás 2026-ban). 

Ebben az évben ismét kaptunk támogatást a Csongrád Megyei Iparszövetségtől, 25.000.- Ft-ot utaltak tevékenységünk segítésére.

Decemberben – a Számviteli törvénynek megfelelően - sort kerítettünk a vagyontárgyak – szükség szerinti – selejtezésére és leltározására. A leltározás során a felvett forgó- és tárgyi eszközök a nyilvántartásokkal megegyeztek, sem hiány, sem többlet nem volt.

2025. évben a Dél-alföldi Harmonikabarátok Egyesületének gazdálkodása jól alakult, a mérleg pozitív egyenleggel zárult. A 2026. év indításának pénzügyi feltételei biztosítottak.

Köszönetek 

Köszönettel tartozunk Dr. Tóth Ildikó Idősügyi referensnek, a Senior Center vezetőjének, aki egész évben intenzíven segítette munkánkat. (Próbahelyek biztosítása, a harmonikafesztivál szervezésében történő aktív részvétel, fellépési lehetőségek, stb.)

Az Elnökség nevében köszönetemet fejezem ki azon tagjainknak, akik a közösségért végzett munkájukkal és egyéni felajánlásukkal növelték szellemi értékeinket és élményeinket, továbbá aktív részvételükkel, tevékenységükkel segítették egyesületünk és zenészeink munkáját!

Köszönöm az Elnökségi tagok munkáját és együttműködési készségüket.

Külön köszönetet mondunk tiszteletbeli tagunknak, a Fokoláré Ház vezetőjének, Tari Sándornak aki – szükség szerint -  lehetőséget ad egyesületünk rendezvényének megtartására.

Egyesületünk életét és tevékenységét továbbra is az együttérzés, szeretet és az összetartozás öröme határozta meg, és ami mind ezt létrehozta: a harmonikazene szeretete!
Bízom benne, hogy ezek az érzések és a folytatás reményébe vetett hit továbbra is összetartja, és még inkább megerősíti közösségünket!

Szeged, 2026. január 10.

                                                                              		Bakos József
	      							       elnök
